Document ID: 32015R0097

Title and Content:
ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2015/97 ΤΗΣ ΕΠΙΤΡΟΠΉΣ της 17ης Οκτωβρίου 2014 για τη διόρθωση του κατ' εξουσιοδότηση κανονισμού (ΕΕ) αριθ. 918/2012 όσον αφορά την κοινοποίηση σημαντικών καθαρών αρνητικών θέσεων σε κρατικούς χρεωστικούς τίτλους (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΕ) αριθ. 236/2012 του Ευρωπαϊκού Κοινοβουλίου και του Συμβουλίου, της 14ης Μαρτίου 2012, για τις ανοικτές πωλήσεις και ορισμένες πτυχές των συμβολαίων ανταλλαγής πιστωτικής αθέτησης (1), και ιδίως το άρθρο 3 παράγραφος 7, Εκτιμώντας τα ακόλουθα: (1) Το άρθρο 13 του κατ' εξουσιοδότηση κανονισμού (ΕΕ) αριθ. 918/2012 της Επιτροπής (2) καθορίζει, σύμφωνα με την εξουσιοδότηση που προβλέπεται στο άρθρο 3 παράγραφος 7 στοιχείο γ) του κανονισμού (ΕΕ) αριθ. 236/2012, τη μέθοδο υπολογισμού θέσεων για νομικές οντότητες ενός ομίλου που έχουν θετικές ή αρνητικές θέσεις σε σχέση με έναν συγκεκριμένο εκδότη. Το άρθρο 13 του κατ' εξουσιοδότηση κανονισμού (ΕΕ) αριθ. 918/2012 προβλέπει τη μέθοδο υπολογισμού θέσεων τόσο για εκδοθέν μετοχικό κεφάλαιο όσο και για εκδοθέντες κρατικούς χρεωστικούς τίτλους. Ωστόσο, το άρθρο 13 παράγραφος 3 του κατ' εξουσιοδότηση κανονισμού (ΕΕ) αριθ. 918/2012, επί του παρόντος αναφέρεται μόνο στο όριο κοινοποίησης του άρθρου 5 του κανονισμού (ΕΕ) αριθ. 236/2012, σχετικά με σημαντικές καθαρές αρνητικές θέσεις σε μετοχές, ενώ θα πρέπει επίσης να αναφέρεται στο όριο κοινοποίησης του άρθρου 7 του κανονισμού (ΕΕ) αριθ. 236/2012, σχετικά με σημαντικές καθαρές αρνητικές θέσεις σε κρατικούς χρεωστικούς τίτλους. (2) Προκειμένου να αποφευχθεί έλλειψη ασφάλειας δικαίου, θα πρέπει, επομένως, να τροποποιηθεί αναλόγως ο κατ' εξουσιοδότηση κανονισμός (ΕΕ) αριθ. 918/2012, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Στο άρθρο 13 παράγραφος 3 του κατ' εξουσιοδότηση κανονισμού (ΕΕ) αριθ. 918/2012, η πρώτη περίοδος αντικαθίσταται από το ακόλουθο κείμενο: «3. Όταν μια καθαρή αρνητική θέση ισούται με ή υπερβαίνει το όριο κοινοποίησης, σύμφωνα με τα άρθρα 5 και 7, ή το όριο δημοσιοποίησης, σύμφωνα με το άρθρο 6 του κανονισμού (ΕΕ) αριθ. 236/2012, μια νομική οντότητα του ομίλου αναφέρει και δημοσιοποιεί, σύμφωνα με τα άρθρα 5 έως 11 του κανονισμού (ΕΕ) αριθ. 236/2012, την καθαρή αρνητική της θέση σε έναν συγκεκριμένο εκδότη, όπως υπολογίζεται σύμφωνα με την παράγραφο 1, εφόσον καμία από τις καθαρές αρνητικές θέσεις σε επίπεδο ομίλου, που υπολογίζονται σύμφωνα με την παράγραφο 2, δεν ισούται με ή υπερβαίνει ένα όριο κοινοποίησης ή δημοσιοποίησης.» Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 17 Οκτωβρίου 2014.

Classification Labels:
1079
588
2281

Label Descriptions:
{"1079": "Πιστωτική αγορά", "588": "ΔΗΜΟΣΙΟΝΟΜΙΚΑ", "2281": "Δημόσιο χρέος"}

EuroVoc IDs (Original): 1804
4488
1630
424

EuroVoc IDs (Expanded): 1804
4488
1630
424

Dataset Source: meu

Split: test